Predkladacia správa

Správa o plnení úloh vyplývajúcich zo Stratégie prevencie kriminality v Slovenskej republike na roky 2007 – 2010 v roku 2008 a prioritách prevencie kriminality na rok 2009 (ďalej len „správa“) sa predkladá na rokovanie vlády Slovenskej republiky na základe úlohy 
č. B.7 uznesenia vlády Slovenskej republiky č. 681 z 15. augusta 2007, prijatého k návrhu Stratégie prevencie kriminality v Slovenskej republike na roky 2007 - 2010. V zmysle tejto úlohy vláda Slovenskej republiky uložila podpredsedovi vlády a ministrovi vnútra Slovenskej republiky a predsedovi Rady vlády Slovenskej republiky pre prevenciu kriminality „predkladať od roku 2008 na rokovanie vlády správu o plnení úloh vyplývajúcich zo stratégie v predchádzajúcom roku a prioritách prevencie na nasledujúce obdobie“ v termíne do 30. apríla nasledujúceho roka.
Správu vypracoval sekretariát Rady vlády Slovenskej republiky pre prevenciu kriminality v spolupráci so zainteresovanými rezortmi a obvodnými úradmi v sídlach krajov. 
Predkladaný materiál obsahuje vyhodnotenie aktivít realizovaných Radou vlády Slovenskej republiky pre prevenciu kriminality v roku 2008 a jej priority, ktoré bude zabezpečovať v roku 2009, informáciu o plnení úloh v oblasti prevencie kriminality v pôsobnosti ústredných orgánov štátnej správy a orgánov miestnej štátnej správy v roku 2008 a o ich prioritách prevencie kriminality na rok 2009 a informáciu o aktivitách samospráv v oblasti prevencie kriminality v roku 2008.
Realizácia úloh v oblasti prevencie kriminality má dopad na štátny rozpočet vo výške 1.657 mil. Eur každoročne. Uvedené požiadavky na finančné zabezpečovanie už boli prijaté uzneseniami vlády Slovenskej republiky v minulých rokoch (uznesenia vlády č. 681/2007 a č. 598/2008). Predkladaný materiál preto neobsahuje nové finančné požiadavky.